**DESCÂNTECUL ARGINTULUI**

*Gavriil Stiharul*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Argint pe pământ,

astăzi te descânt

cu ramuri de ploaie,

cetină văpaie,

cu fire de lună,

ţesute-n cunună

la o mânăstire,

dintre cimitire,

să cobori pe-o scară,

să cobori comoară

până la răscruce,

unde stă pe cruce

Dumnezeul veşnic

luminat de-un sfeşnic,

unde stă cu taină,

pe lemn de icoană,

Preasfânta Marie,

a mea vistierie.

În casa-n ruină,

unde nu-i lumină,

păsările morţii,

în puterea nopţii,

ciugulesc din viaţă

până dimineaţă –

sufletul meu geme

de grele blesteme,

de jertfă de sânge

altarul meu plânge.

Argint pe pământ,

astăzi te descânt

să vii pe lumină

în casa-n ruină

sfinţit, la icoană,

şi să-mi fii pe rană

un balsam de sfinte,

de bune cuvinte,

şi să-mi vii în vise,

unde sunt închise

gânduri de păcate,

patimi îngropate.

Dansând prin cuvinte

ca printre morminte

păsările morţii

dau târcoale porţii

dincolo de care

Sfântă Născătoare

la viaţă mă cheamă,

în chip de icoană.

Argint pe pământ,

astăzi te descânt

să te duci la stele,

să ningă cu ele,

s-alunge din noapte

păsările toate.

Amin.